Predkladacia správa

Návrh zákona, ktorým sa mení a dopĺňa zákon č. 100/1988 Zb. o sociálnom zabezpečení v znení neskorších predpisov a zákon Národnej rady Slovenskej republiky        č. 274/1994 Z. z. o Sociálnej poisťovni v znení neskorších predpisov  sa predkladá na rokovanie vlády Slovenskej republiky v časti čl. I ako iniciatívny návrh a v časti čl. II sa predkladá v súlade s Plánom legislatívnych úloh vlády Slovenskej republiky na rok 2001.
Účelom návrhu zákona 
-	v časti čl. I je úprava účasti na nemocenskom poistení samostatne zárobkovo činných osôb, ktorých príjem z podnikania a z inej samostatnej zárobkovej činnosti  nie je vyšší ako 100 000 Sk, a to ako dobrovoľnej účasti s ochranným mechanizmom v nemocenskom poistení,
-	v časti čl. II je úprava pôsobnosti Sociálnej poisťovne o poistenie zodpovednosti zamestnávateľa za škodu pri pracovnom úraze a chorobe z povolania vrátane prevzatia odškodňovania pracovných úrazov a chorôb z povolania, a to vo vzťahu k návrhu nového Zákonníka práce, posilnenie úloh štátneho dozoru v Sociálnej poisťovni, právneho postavenia Sociálnej poisťovne pri vymáhaní pohľadávok, úprava sankcií a pod.
Návrh zákona bol predmetom medzirezortného pripomienkového konania. Bol zaslaný všetkým ministerstvám, ústredným orgánom štátnej správy a ďalším vybraným pripomienkujúcim miestam. Z celkového počtu 59 pripomienkujúcich subjektov 27 pripomienkujúci subjektov  uplatnilo návrhy a pripomienky, 24 pripomienkujúcich subjektov neuplatnilo žiadne pripomienky a 8 pripomienkujúcich subjektov nezaslalo pripomienky.
Odôvodnené vecné pripomienky a pripomienky legislatívnotechnického charakteru sú zapracované v návrhu zákona vrátane pripomienok a návrhov uplatnených Sociálnou poisťovňou.
Legislatívna rada vlády Slovenskej republiky  návrh zákona prerokovala 17. apríla 2001 a odporučila návrh zákona predložiť na rokovanie vlády Slovenskej republiky v novom znení po zapracovaní uplatnených pripomienok a návrhov.